高启
客舍雨中听江卿吹箫
客中久不闻丝竹，此夕逢君吹紫玉。
断猿哀雁总惊啼，我亦无端泪相续。
数声袅袅复呜呜，散入寒云细欲无。
愁望洞庭空落木，梦游秦苑总荒芜。
曲中识诉君心苦，不道人听更凄楚。
关山灯下叹羁臣，江浦舟中泣嫠妇。
忆昨阊门费酒赀，玉人邀坐弄参差。
彩霞深院花开处，明月高楼鹤去时。
如今忽在他乡外，风雨寒窗两憔悴。
恨无百斛金陵春，同上凤凰台上醉。
始知嶰谷枯篁枝，中有人间无限悲。
愿君袖归挂高壁，莫更相逢容易吹。